R. Kaliňák, poslanec: (2005-06-23):
Ja mám predsa len napriek týmto skutočnostiam pozmeňujúci návrh, ktorým by som chcel doplniť znenie tohto zákona, a to z dôvodu, že v mnohých jeho ustanoveniach sme neprihliadali na skutočnú prax v prípade odborníkov v našej armáde. V úvode môjho pozmeňujúceho návrhu predovšetkým iba technicky zamieňame slovo „náčelník“ za slovo „riaditeľ“ v prípade Vojenskej polície, pretože sme všeobecne zmenili tento status v prípade Vojenskej polície. V bode 4 a v ďalších bodoch sa venujeme predovšetkým stabilizácii vojakov práve tých, ktorí sú vysokí, špičkoví odborníci, a vojakov v generálskych hodnostiach, keďže generálsky stav v rámci našich Ozbrojených síl je vždy veľmi citlivá a úzka skupina profesionálnych vojakov. Žiadam teda, aby sme z pohľadu § 21 ods. 9 zákona vypustili písmeno b), ktoré sa dotýka práve vojakov v generálskych hodnostiach, aby sme v § 21 ods. 10 za slová „55 rokov veku“ vložili slová „ak tento zákon neustanovuje inak“, aby sme v § 21 ods. 10 doplnili písmeno b), kde uvedieme slová „v generálskej hodnosti“, aby sme v § 21 doplnili odseky 13, 14, 15 a 16 v tomto znení: Odsek 13: „Profesionálny vojak v hodnosti brigádny generál, generálmajor, generálporučík a generál môže zotrvať v dočasnej štátnej službe do dosiahnutia veku 57 rokov.“ „Výnimku,“ to je odsek 14, „na zotrvanie v dočasnej štátnej službe pre profesionálneho vojaka po dosiahnutí 55 rokov veku môže povoliť minister.“ Odsek 15: „Na profesionálneho vojaka uvedeného v odsekoch 13 a 14 sa nevzťahuje odsek 3 a § 70 ods. 1 písm. i) a j) a § 196.“ Odsek 16: „Kritériá na povolenie výnimky podľa odseku 14 ustanoví minister služobným predpisom.“ V bode 8 § 70 ods. 1 písm. l) žiadam, aby bolo doplnené písmeno l), ktoré bude znieť: „l) dosiahol 55 rokov veku alebo vek podľa § 21 ods. 13, 14, ak tento zákon alebo osobitné predpisy neustanovujú inak“. Ďalej, bod  9. V prílohe č. 1 sa pre hodnosti brigádny generál, generálmajor a generálporučík v stĺpci „maximálna doba služby“ slová „32 rokov“ navrhujú nahradiť slovami „neustanovuje sa“. Tieto body, ktoré som vám predstavil, predovšetkým sledujú fakt, aby sme neprichádzali o vysoko profesionálnych vojakov, aby sme generála, ktorý väčšinou sa dostáva do svojej hodnosti okolo päťdesiatky, na začiatku jeho úloh, ktoré by plnil v tejto hodnosti, v hodnosti brigádneho generála, neposlali vzápätí do dôchodku. Umožňujeme teda ministrovi dať výnimku, aby v prípade, že tento generál dobre plní svoje úlohy a jeho fyzická a hlavne duševná kondícia je na vysokej úrovni, tak ako u všetkých našich generálov dnes je, mohol ostať vo svojej službe ešte dlhšie. To isté platí aj pre ostatné hodnosti, či už poddôstojníkov, dôstojníkov, práporčíkov, v prípade, ak ide o vojakov vysokej profesionálnej úrovne, aby mohli vo svojej hodnosti zotrvať dlhšie alebo byť v službe dlhšie ako do 55 rokov veku v prípade, že ich Ozbrojené sily Slovenskej republiky potrebujú. Za tým účelom aj minister vyhotoví svoj predpis, v ktorom bude ustanovovať presné kritériá. To isté platí, keď sme v prílohe č. 1 odstránili podmienku 32 rokov ako maximálnu dobu služby pre všetky hodnosti generálske, práve z dôvodu, že generál sa skôr do tejto hodnosti nedostane ako po nejakých 25 rokoch svojej služby. Rovnako žiadam v tejto súvislosti, aby sme vyňali zo spoločnej správy na osobitné hlasovanie bod 47, nakoľko bod 8 presnejšie a lepšie definuje to isté ustanovenie a bod 47 by bol tým pádom zmätočný. Bod 8 tohto pozmeňujúceho návrhu je vlastne preformulovaním bodu 47, a preto ho navrhujeme na osobitné hlasovanie, aby prešla lepšia forma, a, samozrejme, neschváliť teda tým pádom. Takže, vážený pán spravodajca, odovzdávam vám pozmeňujúci návrh. Ďakujem pekne za pozornosť, vážené dámy a páni.